
专讘讬谞讜 讞谞谞讗诇

讜注讜讚 专' 讞讬讬讗 谞讛讙 注诇 讗讘讬讜 讜注诇 讗诪讜 讘砖诪讜注讛 专讞讜拽讛 讬讜诐 讗讞讚 讜诇诪讚谞讜 诪诪谞讜 讙' 讚讘专讬诐. 诇诪讚谞讜 讻讬 讛讗讘诇 讗住讜专 讘谞注讬诇转 讛住谞讚诇. 



讜讻讬 砖诪讜注讛 专讞讜拽讛 讗讬谞讛 谞讜讛讙转 讗诇讗 讬讜诐 讗讞讚. 讜讻讬 诪拽爪转 讛讬讜诐 讻讻讜诇讜 转谞讬 专' 讗讚讗 拽诪讬讛 讚专' 讬讜讞谞谉 砖诪注 砖诪讜注讛 拽专讜讘讛 讘砖讘转 讜诇诪讜"砖 谞注砖讛 专讞讜拽讛 注讜诇讛 诇讜 讜讗讬谞讛 谞讜讛讙转 讗诇讗 讬讜诐 讗讞讚. 



讜讻谉 讗"专 讬讜住讬 讘专 讗讘讬谉 砖诪注 砖诪讜注讛 拽专讜讘讛 讘专讙诇 讜诇诪讜爪讗讬 讛专讙诇 谞注砖讬转 专讞讜拽讛 讗讬谞讛 谞讜讛讙转 讗诇讗 讬讜诐 讗讞讚 讻诇诇讜 砖诇 讚讘专 讻诇 讬讜诐 砖诪讜注讛 砖讗讬谞讜 谞讜讛讙 讘讜 讗讘诇讜转 讻讗讬诇讜 注讚讬讬谉 诇讗 砖诪注. 讛砖讜诪注 砖诪讜注讛 专讞讜拽讛 讘专讙诇 拽讜专注 讗讜 讗讬谞讜 拽讜专注 专' 诪谞讬 讗诪专 讗讬谞讜 拽讜专注 专' 讞谞讬谞讗 讗诪专 拽讜专注 专' 诪谞讬 讗诪专 讗讬谞讜 拽讜专注 讚讻诇 讛讬讻讗 讚诇讬讻讗 注诇讬讛 讗讘诇讜转 砖讘注讛 讗讬谞讜 拽讜专注 讗讬谞讬 讜讛讗 转谞讬 讗讬住讬 讗讘讜讛 讚专' 讝讬专讗 诪讬 砖讗讬谉 诇讜 (讗诇讗 讞诇讜拽 讗讞讚) [讞诇讜拽 诇拽专讜注] 讜谞讝讚诪谉 诇讜 讞诇讜拽 讘转讜讱 砖讘注讛 拽讜专注 诇讗讞专 砖讘注讛 讗讬谞讜 拽讜专注. 讛谞讛 拽讜专注 讘转讜讱 砖讘注讛 讜讗注"驻 砖讗讬谞讜 谞讜讛讙 讗讞专 讛拽专讬注讛 砖讘注讛. 讜讻讬 转讬诪讗 诪砖讜诐 讚讛讬讗 讘转讜讱 砖讘注讛 讜注讜讚 讛讗 转谞讬 专' 讝讬专讗 讘转专讬讛 讘讚"讗 讘讛' 诪转讬 诪爪讜讛 驻讬' 讞诪砖讛 诪讻诇诇 讛砖讘注讛 砖讛讜讗 诪爪讜讛 诇讛转讗讘诇 注诇讬讛诐. 



讗讘诇 注诇 讗讘讬讜 讜注诇 讗诪讜 拽讜专注 讜讛讜诇讱. 讛谞讛 砖讗讬谉 砖诐 讗讘诇讜转 拽讜专注 讜驻专拽讬谞谉 讻讬 转谞讬讗 讛讬讗 讚专' 讝讬专讗 诇讻讘讜讚 讗讘讬讜 讜讗诪讜:




转"专 讻诇 讛讗诪讜专 讘驻专砖转 讻讛谞讬诐 讻讛谉 诪讬讟诪讗 诇讛诐 讗讘诇 诪转讗讘诇 注诇讬讛诐. 讜讗诇讜 讛谉 讗讘讬讜 讜讗诪讜 讘谞讜 讜讘转讜 讗讞讬讜 讜讗讞讜转讜 讜讗砖转讜 讛讜住讬驻讜 注诇讬讛谉 讗讞讬讜 讜讗讞讜转讜 讘转讜诇讛 诪讗诪讜 讜讗讞讜转讜 谞砖讜讗讛 诪讗讘讬讜 讜讻砖诐 砖诪转讗讘诇 注诇讬讛谉 讻讱 诪转讗讘诇 注诇 砖谞讬讬诐 砖诇讛诐 讚讘专讬 专"注 专"砖 讘谉 讗诇注讝专 讗讜诪专 讗讬谞讜 诪转讗讘诇 讗诇讗 注诇 [讗讘讬] 讗讘讬讜 讜注诇 讘谉 讘谞讜. 



讜讞讻诪讬诐 讗讜诪专讬诐 讻诇 砖诪转讗讘诇 注诇讬讜 诪转讗讘诇 注诇讬讛谉. 讜拽讬讬"诇 讻讞讻诪讬诐. 



讜讗讜拽讬诪谞讗 注诪讜 讘讘讬转 讻讙讜谉 专讗讜讘谉 砖诪转 诇讜 讘谉 谞讜讛讙 讬注拽讘 讗讘讬讜 注诪讜 讘讘讬转 讘诇讘讚. 讜讻讬 讛讗 讚讗诪专 诇讬讛 专讘 诇讞讬讬讗 讘专讬讛. 讜专讘 讛讜谞讗 讗诪专 诇专讘讛 讘专讬讛 讞诪讬讱 讜讞诪讜转讱 砖诪转讜 讜讗砖转讱 诪转讗讘诇转 注诇讬讛谉 讘讗驻讛 讻诇讜诪专 讘讘讬转 注诪讛 谞讛讜讙 讗讘诇讜转 砖诇讗 讘驻谞讬讛 诇讗 转谞讛讜讙 讻诇诇 诪驻谞讬 讻讘讜讚 讗砖转讜 讗"诇 专讘 讛讜谞讗 诇诪专 注讜拽讘讗 诇讗 讗诪专讜 诇讻讘讜讚 讗砖转讜 讗诇讗 讞诪讬讜 讜讞诪讜转讜 讘诇讘讚 讜转谞讬讗 讻讜讜转讬讛 讜讻讚转谞讬讗 诪讬 砖诪转 讞诪讬讜 讗讜 讞诪讜转讜 讻讜驻讛 诪讟转讜 讜谞讜讛讙 讗讘诇讜转 注诪讛 讜讻谉 讗诐 诪转 讞诪讬讛 讗讜 讞诪讜转讛 讗讬谞讛 专砖讗讛 诇讛讬讜转 讻讜讞诇转 讜驻讜拽住转 讗诇讗 讻讜驻讛 诪讟转讛 讜谞讜讛讙转 注诪讜 讗讘诇讜转.





专诪讘"谉

转讗谞讬 讗讘讜讛 讚专' 讝讬专讗 拽诪讬讛 讚专' 讝讬专讗. 诪讬 砖讗讬谉 诇讜 讞诇讜拽 诇拽专讜注. 讻讙讜谉 砖讛讬讛 驻讜讞讞. 讗讜 砖讛讬讛 诇讘讜砖 讘讙讚讬诐 砖讗讜诇讬诐. 讜谞讝讚诪谉 诇讜 讞诇讜拽 讘转讜讱 砖讘注讛 拽讜专注. 诇讗讞专 砖讘注讛 讗讬谞讜 拽讜专注 注谞讬 专' 讝讬专讗 讘转专讬讛 讘讚"讗 讘讞诪砖讛 诪转讬 诪爪讜讛. 讗讘诇 注诇 讗讘讬讜 讜注诇 讗诪讜 拽讜专注 讜讛讜诇讱. 驻讬专砖讜 讛讙讗讜谞讬诐 讝"诇 讻诇 讬"讘 讞讜讚砖. 讜讛专讘 专"诪 讻转讘 讻诇 砖诇砖讬诐 讬讜诐. 讜讘注诇 讛诇讻讜转 讗诪专 拽讜专注 诇注讜诇诐. 讜诪住转讘专讗 拽讜专注 诇注讜诇诐. 砖讻谉 诪爪讬谞讜 砖讗住讜专 讘讗讞讜讬 诇注讜诇诐. 讜讗讬谞讜 讘讚讬谉 砖讬诪讜转 讗讘讬讜 讜诇讗 讬拽专注 讘谞讜 注诇讬讜. 讜讘讬专讜砖诇诪讬 诪爪讬谞讜 讗驻讬诇讜 讗讞专 讻诪讛 讞讬讬讘 诇拽专讜注. 讜诪砖诪注 讚拽讜专注 诇注讜诇诐 讻讚讘专讬 讘注诇 讛诇讻讜转:



转"专 讻诇 讛讗诪讜专 讘驻专砖转 讻讛谞讬诐 砖讻讛谉 诪讟诪讗 诇讛诐 讗讘诇 诪转讗讘诇 注诇讬讛诐. 讜讗诇讜 讛谉 讗砖转讜 讗讘讬讜 讜讗诪讜. 讘谞讜 讜讘转讜 讗讞讬讜 讜讗讞讜转讜 讛讜住讬驻讜 注诇讬讛谉 讗讞讬讜 诪讗诪讜 讜讗讞讜转讜 讘转讜诇讛 诪讗诪讜. 讜讗讞讜转讜 谞砖讜讗讛 讘讬谉 诪讗讘讬讜 讘讬谉 诪讗诪讜. 讻砖诐 砖讛讜讗 诪转讗讘诇 注诇 讗砖转讜 讻讱 讗砖转讜 诪转讗讘诇' 注诇讬讜. 讜讗砖转讜 砖讗诪专讜 讻砖专讛 讜诇讗 驻住讜诇'. 讜讗砖转讜 讗专讜住' 谞诪讬 讗讬谞讜 诪讟诪' 诇讛 讻讚讗诪专谉. 讛讬诇讻讱 讗讬谞讜 诪转讗讘诇 注诇讬讛. 讗讘诇 砖讗专 讻诇 讛拽专讜讘讬诐 讗驻讬' 驻住讜诇讬谉 讻讚转谞谉 (讬讘诪讜转 讚讬"讟 注"讗) 讜讘谞讜 诇讻诇 讚讘专 讞讜抓 诪诪讬 砖讬砖 诇讜 诪谉 讛砖驻讞讛 讜诪谉 讛谞讻专讬转 讜转谞谉 谞诪讬 讜讗讞讬讜 诇讻诇 讚讘专.
讜讻砖诐 砖诪转讗讘诇 注诇讬讛诐. 讻讱 诪转讗讘诇 注诇 砖谞讬讬诐 砖诇讛诐 讚讘专讬 专' 注拽讬讘讗. 专' 砖诪注讜谉 讗讜诪专 讗讬谞讜 诪转讗讘诇 讗诇讗 注诇 讗讘讬 讗讘讬讜 讜注诇 讘谉 讘谞讜 讜讞讻"讗 讻诇 砖诪转讗讘诇 注诇讬讜 诪转讗讘诇 注诪讜 诪讗讬 注诪讜 注诪讜 讘讘讬转. 讗讘诇 砖诇讗 讘驻谞讬讜 讗讬谉 诪转讗讘诇 注诇 砖谞讬 砖诇讜. 讻讬 讛讗 讚讗"诇 专讘 诇专' 讞讬讬讗 讘专讬讛. 讜讻谉 讗诪专 专讘 讛讜谞讗 诇专讘讛 讘专讬讛 讘讗驻讛 谞讛讜讙 讗讘讬诇讜转讗 讚诇讗讜 讘讗驻讛 诇讗 转谞讛讜讙 讗讘讬诇讜转讗. 驻讬' 讘驻谞讬 讗砖转讱 谞讛讜讙 讗讘诇讜转 注诇 讞诪讬讱. 砖诇讗 讘驻谞讬讛 诇讗 转谞讛讜讙 讗讘讬诇讜转.
讜讬砖 诪谉 讛专讗砖讜谞讬诐 砖讗诪专讜 砖讗诇讜 讛讗诪讜专讬谉 讘驻专砖讛 讻讛谉 诪讟诪讗 诇讛诐 讗讘诇讜转 砖谞讜讛讙 注诇讬讛诐 讘讬讜诐 专讗砖讜谉 诪谉 讛转讜专讛 讛讜讗. 讻讚讘注讬谞谉 诇诪讬诪专 拽诪谉. 讗讘诇 讗诇讜 砖讛讜住讬驻讜 注诇讬讛诐 讗讬谉 讗讘诇讜转诐 讗诇讗 诪讚讘专讬 住讜驻专讬诐. 诇驻讬讻讱 讗讞讬诐 诪谉 讛讗诐. 讜讗讞讜转 谞砖讜讗讛 讗驻讬' 诪谉 讛讗讘. 讜讻谉 讗讞讜转 讗专讜住讛 讜讗谞讜住讛 讜诪驻讜转讛 砖讗诇讜 讻讜诇谉 讗讬谉 讻讛谉 诪讟诪讗 诇讛谉. 讜讛谉 转讜住驻讜转 讞讻诪讬诐. 讘讻诇诇 讗讞讜转讜 谞砖讜讗讛 讻诇谉 讗讘讬诇讜转 砖诇讛谉 诪讚讘专讬 住讜驻专讬诐. 讜讻谉 讛砖谞讬讬诐 讘驻谞讬 讛拽专讜讘讬诐 讜讚讗讬 诪讚"住 讛讜讗 诇驻讬讻讱 讗讬谉 讗讘诇讜转谉 砖诇 讗诇讜 讻诇谉 讚讜讞讛 讬"讟 砖谞讬. 讜注讜讚 讗谞讜 注转讬讚讬谉 诇讘专专 讝讛 讛注谞讬谉 诇驻谞讬谞讜 讘砖注专 讛讝讛:



讘专 讞诪讜讛 讚诪专 注讜拽讘讗 砖讻讬讘. 住讘专 诇诪讬转讬讘 注诇讬讛 砖讘注讛 讜砖诇砖讬诐. 注诇 专讘 讛讜谞讗 诇讙讘讬讛. 讗"诇 爪讜专谞讬转讗 拽讗 讘注讬转 诇诪讬讻诇. 诇讗 讗诪专 诇讻讘讜讚 讗砖转讜 讗诇讗 讞诪讬讜 讜讞诪讜转讜 讘诇讘讚. 讚转谞讬讗 诪讬 砖诪转 讞诪讬讜 讜讞诪讜转讜. 讗讬谞讜 专砖讗讬 诇讻讜祝 讗转 讗砖转讜 诇讛讬讜转 讻讜讞诇转 讜诇讛讬讜转 驻讜拽住转. 讗诇讗 讻讜驻讛 诪讟转讜 讜谞讜讛讙 注诪讛 讗讘讬诇讜转. 讜讻谉 讛讬讗 砖诪转 讞诪讬讛 讗讜 讞诪讜转讛. 讗讬谞讜 专砖讗讛 诇讛讬讜转 讻讜讞诇转 讜诇讛讬讜转 驻讜拽住转, 讗诇讗 讻讜驻讛 诪讟转讛 讜谞讜讛讙转 注诪讜 讗讘讬诇讜转. 讜转谞讬讗 讗讬讚讱 讗注驻"讬 砖讗诪专讜 讗讬谉 讗讚诐 专砖讗讬 诇讻讜祝 讗转 讗砖转讜 诇讛讬讜转 讻讜讞诇转 讜诇讛讬讜转 驻讜拽住转. 讘讗诪转 讗诪专讜 诪讜讝讙转 诇讜 讗转 讛讻讜住 讜诪爪注转 诇讜 讗转 讛诪讟讛 讜诪专讞爪转 诇讜 驻谞讬讜 讬讚讬讜 讜专讙诇讬讜. 拽砖讬讬谉 讗讛讚讚讬. 讗诇讗 砖"诪 讻讗谉 讘讞诪讬讜 讜讘讞诪讜转讜. 讻讗谉 讘砖讗专 拽专讜讘讬诐. 砖"诪. 转谞"讛 诇讗 讗诪专讜 诇讻讘讜讚 讗砖转讜 讗诇讗 讞诪讬讜 讜讞诪讜转讜 讘诇讘讚. 讗讬讻讗 诪讗谉 讚讗诪专 讜讻谉 诇讗 讗诪专讜 诇讻讘讜讚 讘注诇讛 讗诇讗 讞诪讬讛 讜讞诪讜转讛 讘诇讘讚. 讚讛讗 讘专讬讬转讗 专讬砖讗 拽转谞讬 讞诪讬讜 讜转诪讜转讜. 讜住讬驻讗 拽转谞讬 讜讻谉 讛讬讗 砖诪转 讞诪讬讛 讜讞诪讜转讛. 讜讻讬讜谉 讚讗讜拽讬诪讗 专讬砖讗 讚讜讜拽讗 拽转谞讬 讞诪讬讜 讜讞诪讜转讜. 诇讗驻讜拽讬 砖讗专 拽专讜讘讬诐 讚讬讚讛. 住讬驻讗 谞诪讬 讚讜拽讗 讛讬讗 诇诪注讜讟讬 砖讗专 拽专讜讘讬诐 讚讬讚讬讛 砖讗讬谞讛 谞讜讛讙' 注诪讜 讗讘讬诇讜转. 讗诇讗 注诇 讞诪讬讛 讜注诇 讞诪讜转讛. 
讜讗讬讻讗 诪"讚 讻讬讜谉 讚讘专讬讬转讗 转谞讬讗 诇讗 讗诪专讜 诇讻讘讜讚 讗砖转讜 讗诇讗 讞诪讬讜 讜讞诪讜转讜. 讜诇讗 拽转谞讬 讜诇讗 讗诪专讜 诇讻讘讜讚 讘注诇讛 讗诇讗 讞诪讬讛 讜讞诪讜转讛. 砖"诪 诇讻讘讜讚 讘注诇讛 谞讜讛讙转 注诪讜 讗讘诇讜转. 讜讘专讬讬转讗 讚拽转谞讬 讞诪讬讛 讗讜 讞诪讜转讛 讗讬讬讚讬 讚转谞讗 专讬砖讗 讞诪讬讜. 拽转谞讬 住讬驻讗 讞诪讬讛. 讜讘讙诪专讗 诇讗 讚讬讬拽讬谞谉 讻诇讜诐 诪讬谞讛. 诪砖讜诐 讚拽转谞讬 讞诪讬讜 讜讞诪讜转讜 诇讜诪专 讚讜拽讗 讘讞诪讬讜 诇讞讜讚. 讚讗讬讻讗 诇诪讬诪专 讞讚 诪讬谞讬讛讜 谞拽讟. 讗诇讗 诪讚讗砖讻讞谉 讘专讬讬转讗 讗讞专讬转讬 讚拽转谞讬 诪讜讝讙转 诇讜 讗转 讛讻讜住 讜讻讜'. 讚讬讬拽讬谞谉 诪讬谞讛. 讛讬诇讻讱 诇讙讘讬 讗砖讛 讘拽专讜讘讬 讘注诇讛. 讚诇讗 诪砖转诪讬讟 转谞讗 诇诪讬转谞讬 讗讬谞讛 诪转讗讘诇转 注诪讜 讗诇讗 注诇 讞诪讬讛 讜讞诪讜转讛. 砖"诪 注诇 讻诇 讛拽专讜讘讬' 砖诇讜 讛讬讗 诪转讗讘诇转 注诪讜. 讚诇讗 讙专注讛 讘讻讘讜讚 讘注诇讛 诪讻诇 讛拽专讜讘讬诐 砖诪转讗讘诇讬谉 注诇 砖谞讬讬诐 砖诇讛谉. 
讜讘讗讘诇 转谞讬讗 [驻专拽 讬"讗] 讛讗砖讛 砖诪转 讞诪讬讛 讗讜 讗讞讚 诪拽专讜讘讬 讘注诇讛 诇讗 转讻讞讜诇 讜诇讗 转转拽砖讟, 讗诇讗 谞讜讛讙转 注诪讜 讻讚专讱 砖讛讜讗 谞讜讛讙 讜讻谉 讛讜讗 砖诪转 讞诪讬讜 讗讜 讗讞讚 诪拽专讜讘讬 讗砖转讜 讗讬谞讜 讻讜驻讛 诇讛转拽砖讟 讗诇讗 谞讜讛讙 注诪讛 讻讚专讱 砖讛讬讗 谞讜讛讙转, 讜讝讜 讛讞讬爪讜谞讛 诪砖讜讘砖转 讛讬讗, 讜讗讬谉 诇诪讚讬谉 讛讬诪谞讛, 讗诇讗 砖讬砖 诇讜诪专 专讬砖讗 讚讜讜拽讗 拽转谞讬 讚讘讻诇 拽专讜讘讬 讘注诇讛 谞讜讛讙转 注诪讜 讗讘讬诇讜转. 住讬驻讗 讻讬 拽转谞讬 拽专讜讘讬 讗砖转讜 诇讜诪专 讚讘讻诇 拽专讜讘讬诐 砖诇讛 讗讬谞讛 讻讜驻讛, 讜讻讬 拽转谞讬 谞讜讛讙 注诪讛 讻讚专讱 砖讛讬讗 谞讜讛讙转, 讗诪转 讞诪讬讜 讘诇讘讚, 讜诇爪讚讚讬谉 讛讬讗 砖谞讜讬讛, 讜转讛讗 讝讗转 讛讘专讬讬转讗 住讬讜注 诇讚注转 讛诪讞诪讬专讬谉 讘讗讘诇讜转 讗砖讛 注诇 拽专讜讘讬诐 砖诇讜, 讜砖讜讘 诪爪讗转讬 讘讬专讜砖诇诪讬, 讛专讬 砖诪转 讞诪讬讜 讗讜 讞诪讜转讜 讗讬谞讜 讻讜驻讛 诇讗 诇讻讞讜诇 讜诇讗 诇驻拽讜诐, 讗诇讗 谞讜讛讙 注诪讛 讻讚专讱 砖讛讬讗 谞讜讛讙转 注诪讜, 讜讻谉 讛讬讗 砖诪转 讞诪讬讛 讗讜 讞诪讜转讛 讗讜 讗讞讚 诪拽专讜讘讬 讘注诇讛 讗讬谞讛 诇讗 讻讜讞诇转, 讜诇讗 驻讜拽住转, 讗诇讗 谞讜讛讙转 注诪讜 讻讚专讱 砖讛讜讗 谞讜讛讙, 讜砖诪讜讗诇 讗诪专 诇讗 砖谞讜 讗诇讗 讞诪讬讜 讜讞诪讜转讜, 讛讗 讘砖讗专 讻诇 讛拽专讜讘讬诐 诇讗, 讜注讻砖讬讜 讗诐 谞住诪讜讱 注诇 讛讙诪专讗 讛讝讜 砖诇讗 讬讛讗 讘讛 讟注讜转 住讜驻专讬诐, 谞转讘专专讛 住驻拽转谞讜 砖讛讬讗 诪转讗讘诇转 注诪讜 注诇 讘诇 拽专讜讘讬 讘注诇讛, 讗注驻"讬 砖讛讜讗 讗讬谞讜 谞讜讛讙 注诪讛 讗诇讗 注诇 讞诪讬讜 讜讞诪讜转讜. 
讜讛专诪讘"诐 讝"诇 讻转讘, 讗讘诇 砖讗专 拽专讜讘讬诐, 讻讙讜谉 砖诪转 讗讞讬 讗砖转讜 讗讜 讘谞讛, 讜讛讗砖讛 砖诪转 讗讞讬 讘注诇讛 讗讜 讘谞讜 讗讬谉 诪转讗讘诇讬谉 讝讛 注诇 讝讛, 讜讻谉 讬专讗讛 诇讬 砖讗诐 诪转讛 讗砖转 拽专讜讘讜. 讗讜 讘注诇 拽专讜讘转讜, 讻讙讜谉 砖诪转讛 讗砖转 讘谞讜 讗讜 讘注诇 讘转讜, 讗讬谞讜 讞讬讬讘 诇讛转讗讘诇 注诇讬讛诐, 讜讻谉 讻诇 讻讬讜爪讗 讘讝讛 住讘讜专 讛专讘 讝"诇, 砖诇讗 讗诪专讜 讘拽专讜讘讬 拽讬讚讜砖讬谉 讗诇讗 讞诪讬讜 讘诇讘讚, 讜讝讛 谞讻讜谉 讛讜讗, 讞讜抓 诪拽专讜讘讬 讘注诇 诇讗砖转讜, 讻驻讬 讛住讘专讗 讛讗讞专讜谞讛 砖讻转讘谞讜, 诇驻讬 砖讛讞诪讬专讜 讘讻讘讜讚 讛讘注诇 讬讜转专 诪砖讗专 拽专讜讘讬诐. 讜谞诪爪讗转 诇诪讚 诇驻讬 讛住讘专讗 讝讜, 砖讻诇 砖讛讘注诇 诪转讗讘诇 注诇讬讜 讗砖转讜 谞讜讛讙转 注诪讜, 讗讘诇 讛讜讗 讗讬谞讜 谞讜讛讙 注诪讛 讗诇讗 注诇 讞诪讬讜 讜注诇 讞诪讜转讜, 讜讻谉 讗讬谉 讗讚诐 谞讜讛讙 讗讘讬诇讜转 注诐 讛拽专讜讘讬诐, 讗诇讗 注诇 砖谞讬讬诐 砖诇 砖讗专, 讻讙讜谉 讘谞讜 砖诪转讗讘诇 注诇 讘谉 讜讘转 砖诇讜, 讗讘诇 砖谞讬讬诐 砖诇 拽讬讚讜砖讬谉 讻讙讜谉 讘谞讜 砖诪转讗讘诇 注诇 讗砖转讜, 讜讘转讜 砖诪转讗讘诇转 注诇 讘注诇讛 讜讻谉 讻讬讜爪讗 讘讛谉 讗讬谞讜 谞讜讛讙 注诪讛谉 讗讘讬诇讜转 讻诇诇.
讜诪拽爪转 讞讻诪讬 讛爪专驻转讬诐 讻转讘讜 砖诇讗 讗诪专讜 讘砖谞讬讬诐 讗诇讗 讘拽专讜讘讬诐 诇讛谉. 讗讘诇 讗讞讬讜 诪讗讘讬讜 砖诪转讗讘诇 注诇 讗讞讬讜 诪讗诪讜, 讻讬讜谉 砖讗讬谞讜 拽专讜讘 诇讜 讻诇诇 讗讬谞讜 谞讜讛讙 讘讜 讻诇讜诐 讜诪讚讗诪专讬谞谉 住讘专 诇诪讬转讬讘 注诇讬讛 砖讘注讛 讜砖诇砖讬诐, 讜讗诪专讬谞谉 爪讜专谞讬转讗 讘注讬转 诇诪讬讻诇 砖"诪 讚诇砖谞讬讬诐 砖诇讛诐 谞讜讛讙 讗讘讬诇讜转 讙诪讜专讛, 讘讞诇讬爪转 诪谞注诇 讜住谞讚诇, 讜注讟讬驻转 讛专讗砖, 讜专讘讬诐 诪转注住拽讬谉 注诪讜 讘讛讘专讗讛, 讜砖讗专 讚讬谞讬 讗讘诇讜转, 讜讻谉 谞讜讛讙 砖诇砖讬诐 讘讙讬讛讜抓 讜转住驻讜专转, 讜诇讗 讻诪讜 砖谞讛讙讜 注讻砖讬讜 讻砖讛讜讗 谞讻谞住 诇讘讬转 讞讜诇抓, 讻砖讛讜讗 讬讜爪讗 诇砖讜拽 谞讜注诇, 讜讗讘诇 讗讬谉 谞讬讻专 讘讜 砖讬讜爪讗 诇砖讜拽 讻砖讗专 讻诇 讗讚诐, 讗诇讗 谞讜讛讙 讗讘讬诇讜转 讙诪讜专讛, 讜讻谉 讗讬谉 诪住转驻专 讘讘讬转 讗讞专 讜讗讬谞讜 诪讙讛抓, 讜讗注"驻 砖讗诪专讜 注诪讜 讘讘讬转 讻讬讜谉 砖讛讜讗 谞专讗讛 注诪讜 讘讘讬转 谞讜讛讙 讗讘讬诇讜转 讙诪讜专讛. 诇讗 讛转讬专讜 讗诇讗 讻讙讜谉 讚讘专讬诐 砖讘爪讬谞注讗 讘转讜讱 讘讬转讜, 砖讗讬谞讜 谞讜讛讙 诇注爪诪讜. 讜讻谉 讘注讬专 讗讞专转 讗讬谉 谞讜讛讙 讻诇诇, 讛讗 讘驻谞讬 讗讘诇 谞讜讛讙 讻诪讜讛讜 讘讻诇 讚讘专.
讜注讜讚 诪拽讬诇讬谉 诪拽爪转 讛讞讻诪讬诐 讜讗讜诪专讬诐 砖讗诐 专爪讛 讗讘诇 诇诪讞讜诇 诇拽专讜讘讜 讗讬谞讜 爪专讬讱 诇讛讬讜转 谞讜讛讙 注诪讜 讻诇讜诐, 讚诪砖讜诐 讻讘讜讚 讗讘诇 讗诪专讜 谞讜讛讙 注诪讜, 讜诪驻谞讬 讚专讻讬 砖诇讜诐 砖讬爪讟专祝 讘爪注专 砖诇讜, 讜讻讚拽转谞讬 讘讘专讬讬转讗 诇讗 讗诪专讜 诇讻讘讜讚 讗砖转讜 讗诇讗 讞诪讬讜 讜讞诪讜转讜, 讗诇诪讗 诪砖讜诐 讻讘讜讚 讛讜讗, 讜讗诐 专爪讛 讜诪讞诇 砖诇讗 讬谞讛讜讙 注诪讜 讗讬谉 讘讝讛 诪砖讜诐 讻讘讜讚 讜讚专讻讬 砖诇讜诐 讜讻讱 谞讛讙讜 诇讛拽诇:



[讗讬讚讻专 讚诪讬讜砖讘 拽专注 拽诐 拽专注 诪注讜诪讚.] 讜讻砖诐 砖拽讜专注 注诇 拽专讜讘讬诐 砖诪转讗讘诇 注诇讬讛诐 讻讱 拽讜专注 注诇 砖谞讬讬诐 砖诇讛诐 讜讻砖讛讜讗 拽讜专注 注诇 砖谞讬讬诐 砖诇讛诐 讗讬谞讜 拽讜专注 讗诇讗 讘驻谞讬 讛拽专讜讘讬诐 注爪诪谉. 讻讚专讱 砖谞讜讛讙 讗讘讬诇讜转 注诪讛诐 讘讘讬转 讻讚讘注讬' 诇诪讬诪专 拽诪谉 拽专注 砖诇讗 讘驻谞讬讛诐 诇讗 讬爪讗 讜讞讜讝专 讜拽讜专注 讘驻谞讬讛诐. 讜讻诇 讛拽讜专注 讘讬谉 注诇 讛拽专讜讘讬诐 讘讬谉 注诇 砖谞讬讬诐 砖诇讛诐 讗讬谞讜 拽讜专注 讗诇讗 诪注讜诪讚 拽专注 诪讬讜砖讘 诇讗 讬爪讗 讚讗诪专讬' (砖诐 讚"讻 注"讘) 讗诪讬诪专 砖讻讬讘 诇讬' 讘专 讘专讬讛 拽专注 注讬诇讜讬'. 讗转讗 讘专讬讛 拽专注 讘讗驻讬讛. 讗讬讚讻专 讚诪讬讜砖讘 拽专注. 拽诐 拽专注 诪注讜诪讚. 讗"诇 专讘 讗砖讬 诇讗诪讬诪专 拽专讬注讛 诪注讜诪讚 诪谞"诇. 讗讬诇讬诪讗 诪砖讜诐 讚讻转讬讘 讜讬拽诐 讗讬讜讘 讜讬拽专注 讗转 诪注讬诇讜. 讗讬 谞诪讬 诪讜讬拽诐 讛诪诇讱 讜讬拽专注 讗转 讘讙讚讬讜. 讗诇讗 诪注转讛 讜注诪讚 讜讗诪专 诇讗 讞驻爪转讬 诇拽讞转讛 讛"谞. 讜讛转谞讬讗 讘讬谉 讬讜砖讘 讘讬谉 注讜诪讚 讘讬谉 诪讜讟讛 讞诇讬爪转讛 讻砖专讛. 讗"诇 讛转诐 诇讗 讻转讬讘 讜讬注诪讜讚 讜讬讗诪专 讛讻讗 讻转讬讘 讜讬拽诐 讜讬拽专注. 讜讛专讘 专' 讗讘专讛诐 讘专 讚讜讚 讝"诇 讬砖 诇讜 讚专讱 讗讞专转 讘驻讬' 讛诪注砖讛 讛讝讛 讜讻讱 讻转讜讘 讘驻讬专讜砖讬讜. 讬专讜砖诇诪讬 专讘 讚诪讻转 讗讞转讬讛. 驻拽讬讚 诇讞讬讬讗 讘专讬讛 讻讚 转讛讗 住诇讬拽 (诇讛转诐) [诇讙讘讬] 讛讜讬 砖诇讞 住谞讚诇讱. 讜讗讬 拽砖讬讗 诇讱 讛讗 讚讗诪讬诪专 讚诇讗 讛讜讬 讘专讬讛 讛转诐 讜拽专注 注诇 讘专 讘专讬讛. 讛转诐 诪讬讚注 讬讚讬注 讚讛讜讬 讗转讬 讘专讬' 诇讙讘讬讛 讜诪讞讜讬讘 诇诪讬拽专注 讘讛讚讬讛. 讛讬诇讻讱 讘砖注转 讞讬诪讜诐 注讚讬祝 诇讬'. 讜讚讘专讬讜 转讬诪讛 讛诐 砖讗诇讜 讛讬转讛 拽专讬注讛 讝讜 讻讛讜讙谉 诪驻谞讬 砖讘谞讜 讬讜讚注 讘讛 讘住讜祝 讛讗讬讱 拽专注 驻注诐 讗讞专转 讻砖讘讗 讘谞讜. 讗诇讗 讗诪讬诪专 讘砖注转 讞讬诪讜诐 拽专注 讜讟注讛. 讜讻砖讘讗 讘谞讜 讜讬讚注 砖讗讜转讛 拽专讬注讛 诇讗讜 讘砖注转 讞讬讜讘讜 注砖讗讛 拽专注 驻注诐 讗讞专转. 
注讜讚 讻转讘 讛专讘 讝"诇 讘拽专讬注讛 诪注讜诪讚. 讜讗"转 谞讛讬 讚诇诪爪讜讛 讘注讬谞谉 诪注讜诪讚 诪讚讻转讬讘 讜讬拽诐 讜讬拽专注 注讻讜讘讗 诪谞"诇 讚讗驻讬诇讜 讚讬注讘讚 谞诪讬 诇讗 讻诇讜诐 讛讬讗. 诪讚转谞讗 讘讬讛 拽专讗 讘讗讬讜讘 讜讘讚讜讚 讻讚讗诪专讬谞谉 讘住诪讜讱. 讗讬 谞诪讬 讗讬讻讗 诇诪讬诪专 讚讗诪讬诪专 讗讞诪讬专 讗谞驻砖讬讛. 讙诐 讗诇讜 讗讬谞谉 讚讘专讬诐 谞讻讜谞讬诐 讘注讬谞讬. 砖讗驻讬诇讜 诇注谞讬谉 讞诇讬爪讛 讚诇讗 讻转讬讘 讜讬注诪讜讚 讜讬讗诪专 讻拽专讬注讛, 诇讻转讞讬诇讛 诪注讜诪讚 讘注讬谞谉. 讚讘专讬讬转讗 讞诇讬爪讛 讻砖专讛 拽转谞讬 讜讚讬注讘讚 诪砖诪注. 讜转谞讬讗 讘住驻专讬 讘讛讚讬讗 讜注诪讚 讜讗诪专 诪诇诪讚 砖讗讬谉 讗讜诪专讬诐 讚讘专讬诐 讗诇讗 讘注诪讬讚讛. 
讜讻谉 讻转讘讜 专讘讬谞讜 讜讻诇 讛讙讗讜谞讬诐 讝"诇 讘住讚讜专 讞诇讬爪讛. 讜讻诇 注讬拽专谞讜 诇讗 讘讗 专讘 讗砖讬 诇砖讗诇讛 讝讜 讗诇讗 诪驻谞讬 砖讞讝专 讗诪讬诪专 讜拽专注 驻注诐 讗讞专转. 讗"诇 拽专讬注讛 诪注讜诪讚 讘讚讬注讘讚 诪谞"诇 讗讬 诇讬诪讗 诪讚讻转讬讘 讘讛 注诪讬讚讛 讜讛讗 讞诇讬爪讛 讻转讬讘 讘讛 谞诪讬 注诪讬讚讛. 讜讗讬谉 讘诪砖诪注 讗诇讗 诇讻转讞讬诇讛 讗讘诇 讚讬注讘讚 讗讬谉 注诪讬讚讛 诪注讻讘转 讜驻专讬拽 讛转诐 诇讗 讻转讬讘 讜讬注诪讜讚 讜讬讗诪专 讗讘诇 讛讻讗 讻转讬讘 讜讬拽诐 讜讬拽专注. 讜注讬讻讜讘讗 谞诪讬 诪砖诪注. 讜讻"讻 讛专讘 专讬"抓 讘谉 讙讬讗转 讝"诇 讻讚讘专讬谞讜. 砖讗诐 拽专注 注诇 讛砖谞讬 砖诇讗 讘驻谞讬 讛拽专讜讘. 讗讜 砖拽专注 诪讬讜砖讘 注诇 讻诇 讗讚诐 诇讗 讬爪讗. 讜讞讜讝专 讜拽讜专注 讜讻谉 注讬拽专:





专讬讟讘"讗

砖诪注 砖诪讜注讛 拽专讜讘讛 讘专讙诇 讜诇诪讜爪讗讬 讛专讙诇 谞注砖讬' 专讞讜拽' 讜讻讜'. 砖诪注讬' 诪讛讻讗 砖讗讬谉 讛专讙诇 诪驻住讬拽 诇诪讬 砖诇讗 砖诪注 讚讛讗 注诇 讻专讞讬谉 讻讬讜谉 砖诇讗讞专 讛专讙诇 讛讬讗 砖诪讜注讛 专讞讜拽讛 讻讘专 注讘专讜 拽讜讚诐 讛专讙诇 讬讜转专 诪讻' 讬讜诐 讜讗驻讬诇讜 讛讻讬 拽专讬 诇讬讛 砖讛讜讗 拽专讜讘讛 讘专讙诇 讜讝讛 讘专讜专:



拽讜专注 讗讜 讗讬谞讜 拽讜专注 驻讬专砖 讘砖诪讜注讛 专讞讜拽讛 讜讗讬驻诇讬讙讜 讘讛 专讘讬 诪谞讬 讜专讘讬 讞谞讬谞讗:



拽专讬注讛 讘诇讗 讝' 诪讬 讗讬讻讗 驻讬' 诇诪讬 砖谞讜讛讙讬谉 注诇讬讜 诇注谞讬谞讬 讗讘诇讜转 讚讗讬 诪讗讬 拽讗诪专 讜讛讗 讗讬讻讗 拽专讬注讛 注诇 专讘讜 讜注诇 讗讚诐 讞住讬讚 讗讜 讞讻诐 讗讜 谞砖讬讗 讜讗讬谉 讻讗谉 讝'



诪讬 砖讗讬谉 诇讜 讗诇讗 讞诇讜拽 诇拽专讜注 讗讜拽诪讛 专砖"讬 讝"诇 讘讙讘专讗 注专讟讬诇讗讬 讜讗讬谞讜 诪讞讜讜专 讘转讜住驻讜转 驻讬' 讻讙讜谉 砖讛讗讬 讘讙讚讬讜 砖讗讜诇讬谉 讜驻讟讜专 诪拽专讬注讛 讚诪讘谞讬 讗讛专谉 诇诪讚谞讜 讚讻转讬讘 讘讛讜讘讙讚讬讻诐 讜诪讬讛讜 讗诪专讬' 诇拽诪谉 砖讗诐 讛讜讚讬注讜 砖讛讜讗 讛讜诇讱 讻诪讬 砖谞讜讟诇 专砖讜转 讚诪讬 讜讞讬讬讘 诇拽专讜注 讜注讜讚 讬"诇 讚诪讬讬专讬 讛讻讗 讻砖讘讙讚讬讜 拽专讜注讬谉 注讚 砖谞注砖讛 讻驻讜转讞 讛讗诪讜专 讘讬专讜砖诇诪讬:



讻讬 转谞讗 讛讛讬讗 讘讻讘讜讚 讗讘讬讜 讜讗诪讜 拽"诇 讚拽讗专讬 诇讛 讗诪讗讬 拽讗专讬 诇讛 讜讬"讗 讚讗讬讛讜 住讘专 讚讗驻讬诇讜 注诇 讗讘讬讜 讜注诇 讗诪讜 拽讗诪专 诇讬讛 讚讗讬谞讜 拽讜专注 讚讗讬讛讜 讘讛讻讬 诪讬讬专讬 讜诇讗讜 讘砖讗专 拽专讜讘讬' 讚讗讬 诇讗 转拽砖讬 讛讗 诪转谞讬讬转' 讜专讘讬 诪谞讬 讗讛讚专 诇讬讛 砖诇讗 讗诪专 讛讜讗 讗诇讗 讘砖讗专 拽专讜讘讬诐 讜诪专 讗诪专 讞讚讗 讜诪专 讗诪专 讞讚讗 讜诇讗 驻诇讬讙讬 讜讝讛 讚讜拽 讜讛谞讻讜谉 讻诪讜 砖驻讬专砖 专讘讬谞讜 讬爪讞拽 讝"诇 讚讛"拽 讚讛讛讬讗 专砖讜转 讛讬讗 砖谞转谞讜 诇讜 诪驻谞讬 讻讘讜讚 讗讘讬讜 讜讗诪讜 讜讗讬谉 讘讜 诪砖讜诐 讘诇 转砖讞转 讜讘砖讗专 拽专讜讘讬讜 讗讬谞讜 专砖讗讬 诪砖讜诐 讘诇 转砖讞转 讗讘诇 讞讬讜讘讗 诇讬讻' 讗驻讬' 注诇 讗讘讬讜 讜注诇 讗诪讜 讜讛讬讬谞讜 诇讬砖谞讗 讚讻讬 转谞讬讗 讛讛讬讗 讜讚讜拽. 讜诪讬讛讜 驻讜住拽讬诐 讻专讘 讛讙讚讜诇讬诐 讝"诇 讚拽讬讬诪讗 诇谉 诇讞讜诪专讗 讜注诇 讗讘讬讜 讜讗诪讜 拽讜专注 讜讘讚讬讚讛 讛讜讗 讚讗驻诇讬讙讜 讜拽讬讬诪' 诇谉 讻专' 讞谞讬谞讗 讜住讘专讗 谞诪讬 讛讜讗 砖讗讬谞讜 讘讚讬谉 砖讬砖诪注 诪讬转转 讗讘讬讜 讜讗诪讜 讜诇讗 讬拽专注 讜诇讗 讗诪专讜 讛诇讻讛 讻讚讘专讬 讛诪拽诇 讘注谞讬谉 讝讛 讚拽专讬注讛 诇讞讜讚 讜讗讘诇讜转 诇讞讜讚 讜注讜讚 砖讝讜 诪讞诇讜拽转 讗诪讜专讗讬谉 讛讜讗 讜注讜讘讚讗 讚专讘 讜讚专讘讬 讞讬讬讗 讻讘专 驻讬专砖谞讜 讻讬 专讘讬 讞讬讬讗 讛讜讗 诪转讗讘诇 讜讗讘诇讜转 砖讗专 拽专讜讘讬诐 讛讜讗 讜讛转诐 讻"注 诪讜讚讜 讚讘砖诪讜注讛 专讞讜拽讛 讗讬谞讜 拽讜专注 讜诪注转讛 讘专讬讬转讗 讻驻砖讟讛 讚注诇 讗讘讬讜 讜讗诪讜 讞讬讬讘 诇拽专讜注 讻诇 讝'. 讜讬砖 诪讞诇讜拽转 讘讬谉 专讘讜转讬 讝"诇 注讚 讻诪讛 拽讜专注 讜讛讜诇讱 注诇 讗讘讬讜 讜注诇 讗诪讜 讻讬 讛讙讗讜谞讬' 讝"诇 驻讬专砖讜 讻诇 讬"讘 讞讚砖 讜讛专诪讘"谉 讝"诇 讻诇 诇' 讬讜诐 讜讘注诇 讛"讙 讻转讘 诇注讜诇诐 讜讘讬专讜砖诇诪讬 讗讜诪专 讗驻讬诇讜 讗讞专 讻诪讛 砖谞讬诐 讞讬讬讘 诇拽专讜注 讜讻谉 谞专讗讛 砖讛专讬 诪爪讬谞讜 砖讗住讜专 讘讗讞讜讬 诇注讜诇诐 讜讗讬谞讜 讘讚讬谉 砖讬诪讜转 讗讘讬讜 讜诇讗 讬拽专注 讘谞讜 注诇讬讜 讜诪住转讘专讗 诇讬 讚专讘讜 讻讗讘讬讜 诇拽专讬注' 讘砖诪讜注讛 专讞讜拽讛 讜讗注"驻 砖讗诪专讜 诇讗 讛砖讜讜 诇讗讘讬讜 讜诇讗诪讜 讗诇讗 诇讗讬讞讜讬 讘诇讘讚 讝讛讜 讘注谞讬谞讬 讗讘诇讜转 讗讘诇 注谞讬谉 讝讛 讟注诪讗 讗讞专讬谞讗 讛讜讗 讜讗讬谞讜 讘讚讬谉 砖讬砖诪注 砖诪转 专讘讜 讜诇讗 讬拽专注 注诇讬讜:



转"专 讻诇 讛讗诪讜专 讘驻专砖转 讻讛谞讬诐 砖讻讛谉 讛讚讬讜讟 诪转讟诪讗 诇讛诐 讗讘诇 诪转讗讘诇 注诇讬讛诐 讜讗诇讜 讛谉 讜转讬诪讛 讗诪讗讬 诇讗 讞砖讬讘 讗砖转讜 讚讻转讬讘 讻讬 讗诐 诇砖讗专讜 讜讻讜' 讜讚讻"注 诪讜讚讜 砖讛讬讗 讗砖转讜. 讜讘讛讛讬讗 讚专讬砖讗 讛讜讗 讚驻诇讬讙讬 讜讬"诇 讚诇讗 讗讬讬专讬 讗诇讗 讘拽专讜讘讬诐 诪讞诪转 拽讜专讘讗 讜诇讗 诪讞诪转 拽讚讜砖讬谉 讜注讜讚 讚讘注讬 诇诪转谞讬 砖讬转讗讘诇 (注诇讬讛诐) 注诇 砖谞讬讬诐 讜讗驻讬诇讜 讗讞讬讛诐 讜讗讞讬讜转讬讛' 讜住"诇 砖诇讗 讗诪专讜 讘讻讘讜讚 讗砖转讜 讗诇讗 讞诪讬讜 讜讞诪讜转讜 讘诇讘讚:



讜讗讞讜转讜 谞砖讜讗讛 讘讬谉 诪讗讘讬讜 讘讬谉 诪讗诪讜 驻讬专砖 讜讗驻讬诇讜 诪讗讘讬讜 讛讜爪专讻讜 诇讛讜住讬祝 讚讗诇讜 讘诪拽专讗 讗讬谞讜 讻转讜讘 讗诇讗 讛拽专讜讘讛 讚讛讬讬谞讜 驻谞讜讬讛 讜讗专讜住讛 砖讻讛谉 诪讟诪讗 诇讛诐:



讻讱 诪转讗讘诇 注诇 (砖谞讬讛诐) 砖谞讬讬诐 砖诇讛诐. 驻讬' 讙诐 讝讛 诪谉 讛转讜住' 讛讜讗: 



专讘讬 砖诪注讜谉 讘谉 讗诇注讝专 讗讜诪专 讗讬谞讜 诪转讗讘诇 驻讬专砖 注诇 砖谞讬讬诐 讗诇讗 注诇 讗讘讬 讗讘讬讜 讜注诇 讘谉 讘谞讜 讜诇讗 注诇 砖讗专 讜诇讗 注诇 砖讜诐 砖谞讬讬诐 砖诇 砖讗专 拽专讜讘讬诐 讜讙诐 讘讗讘讬讜 讛讜讗 诪诪注讟 讗讞讬 讗讘讬讜 讜讗讞讜转 讗讘讬讜 讜讗驻砖专 砖讛讜讗 诪诪注讟 讙诐 讻谉 讗讘讬 讗诪讜 讜讘谉 讘转讜 讗讜 讗驻砖专 讚讗诪讜 讘讻诇诇 讗讘讬讜 讜讘转讜 讘讻诇诇 讘谞讜: 讜诇讗讜 讚讜拽讗 讜讗驻砖专 谞诪讬 讚诇讚讬讚讬讛 讗讬谞讜 诪转讗讘诇 注诇 拽专讜讘讬 讗砖转讜 讜诇讗 注诇 讛讗砖讛 讜诇讗 注诇 拽专讜讘讬 讘注诇讛 讚讛讬讬谞讜 讞诪讬讜 讜驻诇讬讙 讗诪转谞讬讬转' 讚诇拽诪谉 讗讜 讗驻砖专 讜讛讜讗 讛谞讻讜谉 讚诪讜讚讛 讘讞诪讬讜 讜诇讗 谞讞诇拽 讗诇讗 注诇 砖谞讬 拽专讜讘讬诐 砖讛讝讻讬专 转"拽 讚讬讚讬讛:



讞讻诪讬诐 讛讬讬谞讜 转"拽 讗讬讻讗 讘讬谞讬讬讛讜 注诪讜 驻讬' 讚诇转"拽 诪转讗讘诇 注诇 讻诇 讛砖谞讬讬诐 讗驻讬' 砖诇讗 讘驻谞讬 讛专讗砖讜谞讬诐 讜诇专讘谞谉 讗讬谞讜 诪转讗讘诇 讗诇讗 讻砖讛讜讗 注诐 讛讗讘诇 讻讬 讛讗 讚讗诪' 专讘 诇专讘讬 讞讬讬讗 讘专讬讛 讜讻讜' 讜讛"讛 讚诪爪讬 诇诪讬诪专 讚讗讬讻讗 讘讬谞讬讬讛讜 砖谞讬讬' 讗砖转讜 讚诇转"拽 讗讬谞讜 诪转讗讘诇 注诇讬讛诐 讜诇专讘谞谉 诪转讗讘诇 注诇讬讛诐 讗诇讗 讚诇讗 谞讬讞讗 诇讬讛 诇诪讬诪专 讚讗讬讻讗 讚驻诇讬讙 讘讞诪讬讜 讜讞诪讜转讜 讗讜 讘讞诪讬讛 讜讞诪讜转讛 讜讘转讜住驻讜' 转讬专爪讜 讚砖"住 诪砖诪注 诇讬讛 诪诇讬砖谞讗 讚专讘谞谉 砖讻诇 讛谞讝讻专讬诐 诇诪注诇讛 讘讗讜 诇讞讚砖 讜诇讗 诇讛讜住讬祝 砖谞讬讬诐 讗讞专讬诐 诪拽专讜讘讬诐 讚诇讗 讗讬讬专讬 讘讬讛 转"拽. 讜讬砖 诪专讘讜转讬 讝"诇 砖讗讜诪专 讚诇讻讜诇讬 注诇诪讗 讗讬谞讜 诪转讗讘诇 讗诇讗 注诇 砖谞讬讬诐 砖诇 拽讜专讘讗 讜诇讗 注诇 砖谞讬讬诐 讗砖专 诪讞诪转 讗讬砖讜转 讻讙讜谉 讘谞讜 砖诪转讗讘诇 注诇 讗砖转讜 讜讘转讜 砖诪转讗讘诇' 注诇 讘注诇讛 讜讻讬讜爪讗 讘讛诐 讗讬谞讜 谞讜讛讙 注诇讬讛诐 讜讻谉 讻转讘 讛专诪讘"诐 讝"诇 讜讗"讛 讗诪讗讬 诇讗 讗诪专讬' 讚讛讬讬谞讜 讚讗讬讻讗 讘讬谉 转"拽 诇专讘谞谉 讘转专讗讬 讚专讘谞谉 讘转专讗讬 讗转讜 诇讟驻讜讬讬 拽专讜讘讬 讗砖转讜 讬"诇 讚诇讗 谞讬讞讗 诇讬讛 诇讗讜拽讜诪讬 诪转谞讬' 专讘谞谉 讘转专讗讬 讘讛讻讬 讜注讜讚 讚讗讬祝 讘诇讬砖谞讗 讚专讘讬 注拽讬讘讗 诪爪讬谞谉 诇讗讜拽诪讬谞讛讜 讻讬 讛讬讻讬 讚诇讜拽诪转 诇讛 讘讚专讘谞谉 讘转专讗讬 讚住转诪讗 拽转谞讬 注诇 砖谞讬讬诐 砖诇讛诐 讜讗讬讚讱 讗讜拽诪转讗 谞讬讞讗 诇讬讛 讟驻讬: 讗讬讻讗 诪"讚 讚讛诇讻转讗 讻专讘讬 砖诪注讜谉 讜讛诇讻转讗 讻讚讘专讬 讛诪拽诇 讘讗讘诇 讗诇讗 讚诪讜讚讛 专砖讘"讗 讘讞诪讬谉 讗讘诇 专"讬 讝"诇 讜讻谉 专讘讬谞讜 讗诇驻住讬 讝"诇 讜讗讞专讬诐 注诪讛诐 驻讜住拽讬诐 讻专讘谞谉 讘转专讗讬 讜讻谉 讗讜诪专讬诐 讘转讜住驻讜转 讻讬 讻砖讛讜讗 诪转讗讘诇 注诇 砖谞讬讬诐 砖诇 讗讞讬讜 讚讜讜拽讗 注诇 讘谞讜 讜讘转讜 讗讘诇 诇讗 注诇 讗讞讬 讗讞讬讜 砖讗讬谉 诇讜 砖讜诐 拽讜专讘讗 讘注讜诇诐 注诪讜:



住讘专 诇诪转讘 注诇讬讛 讝' 讜诇诪讚 诪讬讛讗 砖诪注讬' 讚注诇 砖谞讬讬诐 诪转讗讘诇 讗讘诇讜转 讙诪讜专讛 讜讻讚讗诪专讬谞谉 谞诪讬 讘讛讚讬讗 讻诇讬砖谞讗 讚转"拽 讜专讘谞谉 讘转专讗讬 诇讗 诪注讟讜 诪讚讬谞讗 讗讘诇讜转 讻诇讜诐 讗诇讗 砖讬讛讗 谞讜讛讙 讘讬谉 讘驻谞讬讜 讚讜拽讗 讛讬诇讻讱 讗住讜专 讙"讻 讘转讜讱 诇诪讚 讘讙讬讛讜抓 讜转住驻讜专转 讜诇讗讜 讚讜拽讗 注诪讜 讘讘讬' 讜讻砖讬讜爪讗 诇讞讜抓 讚讗讬 谞讜讛讙 讚讛讗 诪讬讞讝讬 讻讞讜讘讛 讜诇讗 讛转讬专讜' 讗诇讗 讚讘专讬诐 砖讗讬谞讜 谞讬讻专 砖讗讬谞讜 谞讜讛讙 讗诇讗 诇注爪诪讜 讻讙讜谉 讚讘专讬诐 砖讘爪谞讬注讛 讜讻谉 讘注讬专 讗讞专转 讜讗住讬拽谞讗 砖诇讗 讗诪专讜 讘讻讘讜讚 讗砖转讜 讗诇讗 讞诪讬讜 讜讞诪讜转讜 讘诇讘讚 讜讻讜' 讗诪专讬' 讚讻讬讜谉 讚专讬砖讗 讚讘专讬讬转讗 讞诪讬讜 讜讞诪讜转讜 讚讜拽讗 住讬驻讗 谞诪讬 讚讜拽讗 讜讞诪讬讛 讜讞诪讜转讛 讘诇讘讚 讚讛讗 讜讻谉 拽转谞讬 讜讗讞专讬诐 讗讜诪专讬诐 讚讛讬讗 诇讙讘讬 讚讬讚讬讛 讟驻讬 讙专讬讚讗 讜谞讜讛讙转 注诇 讻诇 拽专讜讘讬 讘注诇讛 讜讗讬讬讚讬 讚拽转谞讬 专讬砖讗 讞诪讬讜 讜讞诪讜转讜 讘讚讜拽讗 谞拽讟 住讜驻讛 讞诪讬讛 讜讞诪讜转讛 讜诇讗讜 讚讜拽讗 讟注诪讗 讚诪住转讘专 讛讜讗. 讜注讻砖讬讜 诇讗 谞讛讙讜 砖讜诐 讗讘诇讜转 讘砖谞讬讬诐 讜诇讗 讘讞诪讬谉 诇讗 讘讘讬转 讜诇讗 讘砖讚讛 讜讬"讗 讻讬 住诪讱 诇拽讜诇讗 讝讜 诇驻讬 砖诇讗 讗诪专讜 讘讻诇 砖谞讬讬诐 讗诇讗 诪驻谞讬 讻讘讜讚谉 砖诇 专讗砖讜谞讬诐 讜注讻砖讬讜 讛诐 诪讜讞诇讬谉 注诇 讻讘讜讚诐 讜讻谉 讘讗砖讛 讜讘注诇讛:



讗注"驻 砖讗诪专讜 讗讬谉 专砖讗讬 诇讻讜祝 讗转 讗砖转讜. 驻讬' 砖诇讗 转转讗讘诇 注诇 拽专讜讘讬讛:



讗讘诇 诪讜讝讙' 诇讜 讗转 讛讻讜住 讜讻讜' 讜诇讗 讞讬讬砖讬' 砖诪讗 转讘讜讗 诇讬讚讬 转砖诪讬砖 讛诪讟讛 讻诪讜 砖讞砖砖讜 讘讗讘诇讜转 讘谞讚讛 讚讘讗讘诇讜转 讛拽诇讜 讻讚讗讬转讗 讘驻"拽 讚讻转讜讘讜转 讜拽讜砖讬讬谉 诪讚拽转谞讬 诪专讞爪转 诇讜 讜住转诐 诪专讞爪转 专讞讬爪转 驻谞讬讜 讬讚讬讜 讜专讙诇讬讜 讘讞诪讬谉 诪砖诪注 砖讛讬讗 讗住讜专讛 讘诪拽爪转 讙讜驻讜 讚讗诇讜 讘爪讜谞谉 讗讬谞讜 讗住讜专 讗诇讗 讘专讞讬爪转 讙讜驻讜:



讗转讗 讘专讬讛 拽专讜注 讘驻谞讬讜 驻专砖"讬 讝"诇 讚拽专注 讗讘讗 讘讗驻讬 讘专讗 诪讬讚讻专 讚诪讬讜砖讘 拽专注 拽诐 拽专注 诪注讜诪讚 拽专讬注讛 砖诇讬砖讬转 讜讗讬谞讜 诪讞讜讜专 讚诇讬砖谞讗 讚讗讚讻专 诪砖诪注 砖谞讝讻专 注诇 讛拽专讬注讛 讛专讗砖讜谞讛 讜讗讬 讘砖谞讬讬讛 拽专注 诪注讜诪讚 讘讚讬讚讛 讬爪讗 讬讚讬 讞讜讘讛 讻诪讜 砖讬讜爪讗 讘讝讜 讛砖诇讬砖讬转 讜谞爪讟专讱 诇讜诪专 讻讬 讘砖谞讬讛诐 拽专注 诪讬讜砖讘 讜诇讘转专 讻谉 讘诪注诪讚 讗讞专 谞讝讻专 讜拽专注 讘讙' 诪注讜诪讚 讜注讜讚 讛讬讛 诇讜 诇讜诪专 讗转讗 讘专讬讛 拽专注 讘讗谞驻讬 讜讘谞讜住讞讬 讚讜拽谞讬 讗砖讻讞谉 讜拽专注 讘讗谞驻讬讛: 讜讘转讜住驻' 驻讬专砖讜 讗转讗 讘专讬讛 拽专注 讘讗谞驻讬讛. 讘专讗 讘讗驻讬 讗讘讗 诇驻讬 砖拽专注 讗讘讬讜 诪讬讜砖讘 砖诇讗 讻讛讜讙谉 讜诇讗 讛讬讛 专讜爪讛 诇讜诪专 砖讟注讛 讻讗讜转' 砖砖谞讬谞讜 讘驻"拽 讚拽讚讜砖讬谉 诇讗 讬讗诪专 诇讜 讗讘讗 讻讱 讻转讜讘 讘转讜专讛 讗诇讗 讛讬讛 注讜砖讛 诪注砖讛 讻讚讬 诇讛讝讻讬专讜 讜讘讝讛 讗讬讚讻专 讛讗讘 讚诪讬讜砖讘 拽专注 拽诐 拽专注 诪注讜诪讚 讜讝讛 谞讻讜谉:



拽专讬注讛 诪注讜诪讚 诪谞讗 诇谉. 驻讬专砖 讗驻讬诇讜 诇讻转讞诇讛 讜讻"砖 诇注讻讘 讻讚诪讜讻讞 诪讛讗讬 注讜讘讚讗:





讛诪讗讬专讬

砖诪注 讘讬讜诐 诇' 注爪诪讜 讜讛讬讛 砖讘转 讜讛专讬 讘砖注讛 砖讞诇 注诇讬讜 讗讘诇讜转 讛讬转讛 砖诪讜注讛 专讞讜拽讛 讗讜 砖砖诪注 砖诪讜注讛 拽专讜讘讛 讘专讙诇 讜诇讗讞专讬 讛专讙诇 谞注砖讬转 专讞讜拽讛 讻讙讜谉 砖诪转 讻"讛 讬讜诐 拽讜讚诐 讛专讙诇 讜砖诪注 讘转讞诇转 讛专讙诇 讛专讬 讝讛 砖诪讜注讛 专讞讜拽讛 讜讗讬谞讛 谞讜讛讙转 讗诇讗 讬讜诐 讗讞讚 讜诪讻讗谉 讗转讛 诇诪讚 砖讻诇 砖砖诪注 砖诪讜注讛 拽专讜讘讛 讘砖讘转 讗讬谉 讗讜转讜 砖讘转 注讜诇讛 诇讜 讜诪讜谞讛 砖讘注讛 诪诪讜爪讗讬 砖讘转 讗讘诇 讗诐 诪转 讻"讘 讬诪讬诐 拽讜讚诐 讛专讙诇 讜砖诪注 讘专讙诇 砖讛专讬 诇讗 讻诇讜 砖诇砖讬诐 讘诪讜爪讗讬 讛专讙诇 谞讜讛讙 砖讘注讛 讜砖诇砖讬诐 讜讗注"驻 砖讛专讙诇 驻讜讙注 讘转讜讱 诇' 诇讗讜转讜 讗讘诇讜转 砖讗讬谉 专讙诇 诪驻拽讬注 讗诇讗 诇诪讬 砖讛转讞讬诇 讘讗讘诇讜转 讛谉 砖诇 砖讘注讛 讛谉 砖诇砖讬诐 砖讛讜讗 诪驻拽讬注 讗讜转讜 讗讘讬诇讜转 砖讛讜讗 诪讜爪讗讜 讘讜 讜讻谉 讗诐 谞讜讚注 诇讜 拽讜讚诐 讛专讙诇 讜诇讗 讻诇讜 砖讘注讛 诇诪谞讬谉 讗讘诇讜转讜 讘专讙诇 讗讬谞讜 诪驻拽讬注讜 讗诇讗 诪转讜专转 砖讘注讛 讗注"驻 砖讻讘专 注讘专讜 砖讘注讛 诇诪讬转讛 讜拽讘讜专讛 讘砖注转 讻谞讬住转 讛专讙诇 讜讬"讗 砖讗诐 讛讬讛 砖诐 讗讘诇 讗讞讚 砖讻讘专 谞讛讙 讗讘诇讜转 讝' 讜讛驻拽讬注讜 专讙诇 诪讚讬谉 诇' 讛讜讗讬诇 讜谞驻拽注讜 诇' 诪讗讞讚 谞驻拽注讜 诪讻诇 诪讬 砖讛转讞讬诇 讘讗讘诇讜转 讗注"驻 砖诇讗 讛转讞讬诇 讘诪谞讬谉 砖诇砖讬诐 讜讗讬谉 讛讚讘专 讻诇讜诐 讻诪讜 砖讬转讘讗专:



砖诪讜注讛 专讞讜拽讛 讗讬谉 讘讛 拽专讬注讛 讗驻讬' 注诇 讗讘 讜讗诐 讜讬砖 讞讜诇拽讬谉 诇讜诪专 砖讬砖 拽专讬注讛 讘砖诪讜注讛 注诇 讗讘 讜讗诐 讗讘诇 诇讗 诇砖讗专 诪转讬诐 讜诪讞诇拽转 讝讜 转诇讜讬讛 讘讘讬讗讜专 讛砖诪讜注讛 砖砖讗诇讜 拽讜专注 讗讜 讗讬谞讜 拽讜专注 讜拽爪转诐 诪驻专砖讬诐 砖讗诇讛 讝讜 讘砖讗专 诪转讬诐 讗讘诇 讘讗讘 讜讗诐 驻砖讜讟 讛讜讗 砖拽讜专注 讜讗诪' 诇讜 专' 诪谞讬 讘砖诇诪讗 诇讚讬讚讬 讚讗诪讬谞讗 讗讬谞讜 拽讜专注 诪砖讜诐 讚诇讬讻讗 讗讘诇讜转 砖讘注讛 砖讛拽专讬注讛 诪讗讘诇讜转 砖讘注讛 讛讜讗 讜讘讟诇讛 砖讘注讛 讘讟诇讛 拽专讬注讛 讜讗注"驻 砖砖讗专 讚讬谞讬 讗讘诇讜转 讛谞讜讛讙讬诐 讘诇讗 拽专讬注讛 诪讗讘诇讜转 砖讘注讛 讛诐 讘讗诇讜 讗讬谉 讗谞讜 爪专讬讻讬诐 讘讛诐 诇砖注转 讞诪讜诐 砖讗讬谉 讞诪讜诐 讗诇讗 讘讬讜诐 专讗砖讜谉 讜讛诐 谞讜讛讙讬诐 讻诇 砖讘注讛 讜讛讚讬谉 谞讜转谉 砖讬讛讬讜 谞讜讛讙讬诐 讘讬讜诐 砖诪讜注讛 讻讗讞专讜谉 砖诇 砖讘注讛 讗讘诇 拽专讬注讛 砖注拽专讛 讘砖注转 讞诪讜诐 讬讜诐 砖诪讜注讛 讗讬谞讛 讻专讗砖讜谉 砖诇 砖讘注讛 讜讛讜讗 砖讗诪' 拽专讬注讛 讘诇讗 砖讘注讛 诪讬 讗讬讻讗 专"诇 注诇 诪转讜 砖讗讬谉 专讗讬讛 诪拽专讬注讛 注诇 谞砖讬讗 讜讛讚讜诪讬诐 诇讜 诇拽专讬注讛 注诇 诪转讜 讜讻砖讛砖讬讘讜 诪诪讬 砖讗讬谉 诇讜 讞诇讜拽 砖讘讗讘 讜讗诐 讗祝 诇讗讞专 讝' 拽讜专注 讻诪讜 砖讬转讘讗专 讘住诪讜讱 讛砖讬讘讜 讻讬 转谞讬讗 讛讛讬讗 诇讻讘讜讚 讗讘讬讜 讜讗诪讜 讜讛专讬 讗祝 讗谞讜 诪讜讚讬诐 讘讛 砖拽讜专注 讜讘注诇讬 砖讟讛 讗讞专转 诪驻专砖讬诐 拽讜专注 讗讜 讗讬谞讜 拽讜专注 讘讗讘 讜讗诐 讛讗 讘砖讗专 诪转讬诐 驻砖讜讟 讛讜讗 砖讗讬谞讜 拽讜专注 讜诪驻专砖讬诐 讻讬 转谞讬讗 讛讛讬讗 诇讻讘讜讚 讗讘讬讜 讜讗诪讜 讚讜拽讗 讘砖诇讗 讛讬讛 诇讜 讞诇讜拽 砖讻讘专 讞诇讛 注诇讬讜 转讜专转 砖讘注讛 讜诪驻专砖讬诐 讗讜转讛 讚讜拽讗 讙"讻 转讜讱 诇' 砖讛讜讗 讘讗讘 讜讗诐 讻转讜讱 砖讘注讛 砖诇 砖讗专 诪转讬诐 诇注谞讬谉 砖诇讬诇讛 讻诪讜 砖讬转讘讗专 讜讗祝 诇诪讬 砖诪驻专砖 砖讗祝 诇讗讞专 砖诇砖讬诐 拽讜专注 诪"诪 讻讘专 讞诇讛 注诇讬讜 转讜专转 砖讘注讛 讜讻谉 砖诪讗讞专 砖讗讬谉 拽专注讜 谞讬转谉 诇讗讞讜转讜 讛专讬 讛讜讗 讻转讜讱 砖讘注讛 讗讘诇 砖诪讜注讛 专讞讜拽讛 讗讬谞讜 拽讜专注 讗祝 讘讗讘 讜讗诐 讜讬砖 诪讘讬讗讬谉 专讗讬讛 诇砖讟转诐 诪诪注砖讛 专' 讞讬讬讗 讛谞讝讻专 诇诪注诇讛 讜讙讜专住讬谉 讘讛 讗讘讗 拽讬讬诐 讜讗讬谉 讙讜专住讬谉 讘讛 讗讘讜 拽讬讬诐 砖注诇 讗讘讬讜 讛讬讛 砖讜讗诇 讜诇讗 注诇 讗讘讜 砖讛讬讛 讗讞讬讜 讜诇讗 诪爪讬谞讜 讘讜 砖拽专注 讜讗讬谉 讙讬专住转诐 诪讞讜讜专转 讜讗祝 诇讙讬专住转诐 砖诪讗 拽专注 讜诇讗 讛讝讻讬专 讗诇讗 诪讛 砖爪讜讛 诇砖诇讬讞 讜拽专讬注讛 讗讬谞讛 诪爪讜讬讛 诇讬注砖讜转 注诇 讬讚讬 砖诇讬讞 讗注"驻 砖讬爪讗 讬讚讬 讞讜讘讛 讘讻讱 讜诪"诪 讙讚讜诇讬 讛诪讞讘专讬诐 讜讙讚讜诇讬 讛驻讜住拽讬' 讜讛诪驻专砖讬' 诪住讻讬诪讬诐 砖诇讗 诇拽专讜注 讗祝 讘讗讘 讜讗诐 讜讘转诇诪讜讚 讛诪注专讘 谞专讗讛 讛驻讱 讛讚讘专讬诐 讜讛讜讗 砖讗诪专讜 砖诐 砖诪注 砖诪讜注讛 拽专讜讘讛 讘砖讘转 讜诇诪讜爪"砖 谞注砖讬转 专讞讜拽讛 拽讜专注 讜诪转讗讘诇 专' 讞谞讬谞讗 讗讜诪' 讗讬谞讜 诪转讗讘诇 讗讘诇 拽讜专注 讜讗诪' 专' 诪讜谞讗 讜讻讬 讬砖 拽专讬注讛 讘诇讗 讗讘讜诇 讗诪' 诇讬讛 砖讻谉 注诇 讗讘讬讜 讜讗诪讜 拽讜专注 讗祝 诇讗讞专 讻诪讛 专"诇 讘诪讬 砖讗讬谉 诇讜 讞诇讜拽 讜诪"诪 讗驻砖专 诇驻专砖讛 讘注谞讬谉 讗讞专 讜讻谉 讬"诪 砖诇讗 砖讗诇讜 拽讜专注 讗讜 讗讬谞讜 拽讜专注 讗诇讗 讘砖诪注 砖诪讜注讛 拽专讜讘讛 讘专讙诇 讜诇诪讜爪讗讬 讛专讙诇 谞注砖讬转 专讞讜拽讛 砖诪讗讞专 砖拽专讜讘讛 讛讬转讛 讘砖注转 砖诪讜注讛 讜讛讬讛 专讗讜讬 诇讚讬谉 拽专讬注讛 讗诇讗 砖专讙诇 诪讜谞注讜 砖诪讗 专讗讜讬 讛讜讗 诇拽专讜注 诇注专讘 讗讘诇 砖诪讜注讛 专讞讜拽讛 讘注诇诪讗 讗讬谉 讻讗谉 讚讬谉 拽专讬注讛 讻诇诇:



砖诪讜注讛 讝讜 砖讘讬讗专谞讜 砖诪转讗讘诇 讗诐 砖讘注讛 讜砖诇砖讬诐 诇拽专讜讘讛 讗诐 讬讜诐 讗讞讚 诇专讞讜拽讛 讻转讘讜 讛讙讗讜谞讬诐 砖住讜诪讻讬谉 注诇讬讛 注诇 驻讬 注讚 讗讞讚 讗驻讬' 注讚 诪驻讬 注讚 讗驻讬' 诪驻讬 讗砖讛 讗驻讬' 诪驻讬 讙讜讬 诪住讬讞 诇驻讬 转讜诪讜 讚诪讬诇转讗 讚注讘讬讚讗 诇讗讬讙诇讜讬讬 诇讗 诪砖拽专讬 讘讛 讗讬谞砖讬 讜讛专讬 诪注砖讛 砖诇 专' 讞讬讬讗 诪驻讬 拽专讜讘 讛讬讛 讜讘专诪讬讝讜转 讘注诇诪讗 讻诇诇讜 砖诇 讚讘专 讻诇 注讚讜转 砖诪砖讬讗讬谉 讛讗砖讛 注诇 驻讬讜 拽专讜讘讬诐 诪转讗讘诇讬谉 注诇讬讜:



诪讬 砖讗讬谉 诇讜 讞诇讜拽 诇拽专讜注 讜谞讝讚诪谉 诇讜 转讜讱 讝' 拽讜专注 诇讗讞专 讝' 讗讬谞讜 拽讜专注 讜讘讗讘讬讜 讜讗诪讜 拽讜专注 讗祝 诇讗讞专 讝' 讻诇 诇' 讜讬"讗 讗祝 诇讗讞专 诇' 讜讗驻讬' 诇注讜诇诐 讻诪讜 砖讻转讘谞讜:



注诇 砖讘注讛 拽专讜讘讬诐 讗讚诐 诪转讗讘诇 诪谉 讛转讜专讛 讜讻讛谉 诪讬讟诪讗 诇讛诐 讜讛诐 讗讘讬讜 讜讗诪讜 讘谞讜 讜讘转讜 讗讞讬讜 诪爪讚 讛讗讘 讜讗讞讜转讜 砖讗讬谞讛 谞砖讜讗讛 讜诪爪讚 讛讗讘 讜讗砖转讜 谞砖讜讗讛 讜诪讚讘专讬 住讜驻专讬诐 诇讛转讗讘诇 注诇 讗讞讬讜 诪谉 讛讗诐 讜注诇 讗讞讜转讜 砖讗讬谞讛 谞砖讜讗讛 讗祝 诪爪讚 讛讗诐 讜注诇 讗讞讜转讜 谞砖讜讗讛 讘讬谉 诪讗讘讬讜 讘讬谉 诪讗诪讜 专"诇 讗祝 诪讗讘讬讜 诇讘讚 讗讜 诪爪讚 讗诪讜 诇讘讚 讜谞诪爪讗讜 讗专讘注讛 诪转讬诐 讘转讜住驻转 住讜驻专讬诐 讗讞讬讜 诪谉 讛讗诐 讗讞讜转讜 砖讗讬谞讛 谞砖讜讗讛 诪谉 讛讗诐 讗讞讜转讜 谞砖讜讗讛 诪爪讚 讛讗讘 讗讞讜转讜 谞砖讜讗讛 诪爪讚 讛讗诐 讜讙讬专住转 讛住驻专讬诐 讛讜住讬驻讜 注诇讬讛诐 讗讞讬讜 诪谉 讛讗诐 讜讗讞讜转讜 讛讘转讜诇讛 诪谉 讛讗诐 专"诇 砖讗讬谞讛 谞砖讜讗讛 讜讗讞讜转讜 谞砖讜讗讛 讘讬谉 诪讗讘讬讜 讘讬谉 诪讗诪讜 讜讬"讗 砖讗讞讜转讜 讛谞砖讜讗讛 诪谉 讛讗诐 讗讬谉 诪转讗讘诇讬谉 注诇讬讛 讻诇 注拽专 讗祝 诪讚讘专讬 住讜驻专讬诐 讜讛诐 诪驻专砖讬诐 砖讝讛 砖讗诪专讜 讜讗讞讜转讜 讛谞砖讜讗讛 讘讬谉 诪讗讘讬讜 讘讬谉 诪讗诪讜 驻讬专讜砖讜 诪砖谞讬 讛爪讚讚讬谉 讜诇讗 砖谞爪讟专讱 诇爪讚 讛讗诐 讻诇诇 讗诇讗 砖专"诇 砖转讛讗 诪爪讚 讛讗讘 讜谞诪爪讗讜 诇讚注转 讝讛 砖诇砖讛 诪转讬诐 讘转讜住驻转 讗讞讬讜 诪谉 讛讗诐 讗讞讜转讜 砖讗讬谞讛 谞砖讜讗讛 诪谉 讛讗诐 讗讞讜转讜 谞砖讜讗讛 诪谉 讛讗讘 讜讬砖 诪讘注诇讬 砖讟讛 讝讜 砖诪砖谞讬诐 讗转 讛讙讬专住讗 诇讚注转诐 讜讛诐 讙讜专住讬诐 讛讜住讬驻讜 注诇讬讛诐 讗讞讬讜 诪谉 讛讗诐 讜讗讞讜转讜 讘转讜诇讛 诪谉 讛讗诐 讜讗讞讜转讜 谞砖讜讗讛 诪谉 讛讗讘 讜讻谉 谞诪爪讗 讘拽爪转 住驻专讬诐 讬砖谞讬诐 讜讛诐 诪转诪讬讛讬诐 注诇 讙讬专住讗 讛谞诪爪讗转 讘住驻专讬诐 专"诇 讘讬谉 诪讗讘讬讜 讘讬谉 诪讗诪讜 诇讚注转 讛诪驻专砖 讘讛 诪讗讘讬讜 诇讘讚 讗讜 诪讗诪讜 诇讘讚 讜讛专讬 诪砖诇诪讚 注诇 讗讞讜转讜 讛谞砖讜讗讛 诪谉 讛讗诐 诪讛 讛讜爪专讱 诇诇诪讚 注诇 讗讞讜转讜 讛谞砖讜讗讛 诪谉 讛讗讘 讜注诇 讗讞讜转讜 讘转讜诇讛 诪谉 讛讗诐 讗诇讗 砖讬砖 诇讜诪专 讘讛 砖专爪讛 诇诪谞讜转 讗转 讻诇 讛谞讜住驻讬诐 讗注"驻 砖诇讗 讛讜爪专讱 讜讛讚讘专讬诐 谞专讗讬谉 讻讚注转 讛诪讬拽诇 砖诇讗 讛讞诪讬专讜 住讜驻专讬诐 讘拽讜专讘转 讗诐 诪讛 砖诇讗 讛讞诪讬专讛 转讜专讛 讘拽讜专讘转 讗讘 讜讗祝 讘转诇诪讜讚 讛诪注专讘 砖谞讬谞讜 讛讜住讬驻讜 注诇讬讛诐 讗讞讜转讜 谞砖讜讗讛 诪谉 讛讗讘 讜讗专讜住讛 诪谉 讛讗诐 讜讻谉 讬爪讗讛 讛讜专讗讛 讘谞专讘讜谞讗讛 诪驻讬 讙讚讜诇讬 讛诪驻专砖讬诐 讜讬"诪 砖讗讞讜转讜 谞砖讜讗讛 诪谉 讛讗讘 诪转讗讘诇 注诇讬讛 诪谉 讛转讜专讛 讜讗讬谉 讛讚讘专讬诐 谞专讗讬谉:



讻诇 讗诇讜 砖诪转讗讘诇 注诇讬讛诐 诪谉 讛转讜专讛 讗祝 讛讜讗 诪转讗讘诇 注诪讛谉 讘驻谞讬讛诐 讻讬爪讚 诪讬 砖诪转 讘谉 讘谞讜 讗讜 讘谉 讗讞讬讜 砖谞诪爪讗 讘谞讜 讗讜 讗讞讬讜 诪转讗讘诇讬诐 诪谉 讛转讜专讛 讛专讬 讝讛 诪转讗讘诇 注诪讛诐 讘驻谞讬讛诐 讜讻谉 讘砖讗专 拽专讜讘讬诐 讜讻诪讜 砖讗诪专讜 讘转诇诪讜讚 讛诪注专讘 专讘 讚诪讻转 讗讞转讬讛 驻拽讬讚 诇讞讬讬讗 讘专讬讛 讻讚 转讬讛讜讬 注讬讬诇 诇讙讘讗讬 讛讜讬 砖诇讞 住谞讚诇讱 讜讻谉 谞讜讛讙 讻诇 砖讗专 讚讬谞讬 讗讘诇讜转 讜诇讗 住讜祝 讚讘专 砖诇 砖讘注讛 讗诇讗 讗祝 诇砖诇砖讬诐 砖讛专讬 讘砖诪讜注讛 讝讜 讗诪专讜 住讘专 诇诪讬转讘 注诇讛 砖讘注讛 讜砖诇砖讬诐 讜讻谉 讗转讛 专讜讗讛 讘住讜讙讬讗 讝讜 砖讛讜讗 拽讜专注 讜讘讗砖转讜 讗讬谞讜 诪转讗讘诇 注诪讛 讗祝 讘驻谞讬讛 讗诇讗 注诇 讗讘讬讛 讜讗诪讛 讜讻谉 讛讬讗 讘砖诇讜 砖讛诪讚讜转 砖讜讜转 讘讗讘诇讜转 讜诇讗 谞讗诪专 讗讘诇讜转 讝讛 讗诇讗 诇讻讘讜讚 讛拽专讜讘讬诐 讜讬专讗讛 诇讬 砖讗诐 专爪讜 讛拽专讜讘讬诐 诇诪讞讜诇 注诇 讻讘讜讚 讝讛 专砖讗讬谉 讜驻讜讟专讬谉 讗讜转讜 讜讬专讗讛 砖注诇 讝讛 住诪讻讜 诇讛拽诇 讘注谞讬谞讬诐 讗诇讜 讘讚讜专讜转 讛诇诇讜 讜诪"诪 讗讜转诐 砖诪转讗讘诇讬诐 诪讚讘专讬 住讜驻专讬诐 讗讬谉 讛专讗讜讬讬诐 诇讛转讗讘诇 注诇讬讛诐 诪转讗讘诇讬诐 注诪讛诐 讻诇诇 讜讻谉 讗讬谉 诪转讗讘诇 注诪讛诐 讗诇讗 注诇 拽讜专讘讛 讛讘讗讛 诪讞诪转 注爪诪诐 讗讘诇 拽讜专讘讛 讛讘讗讛 诪讞诪转 讗讬砖讜转 讻讙讜谉 砖诪转讛 讗砖转 讘谞讜 讗讜 讗砖转 讗讞讬讜 讜讛讚讜诪讬诐 诇讛诐 讗讬谉 诪转讗讘诇 注诪讛诐 讻诇诇 讜讬砖 讘讝讜 讞讜诇拽讬谉 讗祝 讗诇讜 砖诪转讗讘诇 注诇讬讛诐 诪谉 讛转讜专讛 讗讬谉 诪转讗讘诇 注诪讛诐 讗诇讗 讘驻谞讬讜 讜诪讛 砖讗诪专讜 讘讗诪讬诪专 讚砖讻讬讘 讘专 讘专讬讛 讜拽专注 讜讻讬 讗转讗 讘专讬讛 讛讚专 讜拽专注 讛拽专讬注讛 讛专讗砖讜谞讛 砖讛讬转讛 砖诇讗 讘驻谞讬 讘谞讜 诇讗 讛讬转讛 拽专讬注讛 诪转讜专转 讞讬讜讘 讗诇讗 诇讻讘讜讚 讛诪转 砖诇讗 讛讬讛 砖诐 诪讬 砖讬拽专注 注诇讬讜 讜诪驻谞讬 讝讛 诇讗 驻讟专 讘讛 注爪诪讜 讜讻砖讘讗 讘谞讜 讞讝专 讜拽专注:



诪讬 砖诪转 拽专讜讘 诇讗砖转讜 讗讬谞讛 专砖讗讬 诇讻讜驻讛 诇讛讬讜转 讻讜讞诇转 讜驻讜拽住转 讗讘诇 诪讜讝讙转 诇讜 讗转 讛讻讜住 讜诪爪注转 诇讜 讗转 讛诪讟讛 讜诪讞诪诪转 诇讜 诪讬诐 诇专讞讜抓 讜专讜讞抓 诪讬讚讬讛 讘讚"讗 讘砖讗专 诪转讬诐 讗讘诇 注诇 讗讘讬讛 讜讗诪讛 讗讬谞讜 专讜讞抓 讘讞诪讬谉 讘驻谞讬讛 砖讛专讬 谞讜讛讙 讗讘诇讜转 讻诪讜 砖讘讬讗专谞讜 讜讻诇 讗讘诇讜转 砖讛讝讻专谞讜 讘拽专讜讘讬诐 诇讗 砖谞讗 讻砖专讬诐 讜诇讗 砖谞讗 驻住讜诇讬诐 讗驻讬' 注诇 讛诪诪讝专讬诐 讞讜抓 诪谉 讛讜诇讚 讛讘讗 注诇 讬讚讬 砖驻讞讛 讜谞讻专讬转 砖讗讬谉 诇讜 爪讚 讗讘讜转 讻诇诇:



讻诇 拽专讬注讛 砖讗讚诐 拽讜专注 讛谉 注诇 讗讘 讜讗诐 讛谉 注诇 砖讗专 诪转讬诐 讗讬谞讜 讗诇讗 诪注讜诪讚 讜讗诐 拽专注 诪讬讜砖讘 讬专讗讛 诪住讜讙讬讗 讝讜 砖诇讗 讬爪讗 讜讞讜讝专 讜拽讜专注 讜讬砖 讞讜诇拽讬诐 诇讜诪专 砖讘讚讬注讘讚 诪讬讛讗 讬爪讗 讜诇讗 谞讗诪专 讘住讜讙讬讗 讝讜 注诇 讗诪讬诪专 砖讞讝专 讜拽专注 讗诇讗 诪爪讚 砖讛讞诪讬专 注诇 注爪诪讜 讜诪讛 砖谞转讙诇讙诇 讻讗谉 诪注谞讬谉 讻驻讬讬转 讛诪讟讛 砖讗驻讬' 讬砖谉 诇讜 注诇 讛诪讟讛 讘诇讗 讘讙讚讬诐 讗讜 注诇 讙讘讬 讗讜讚讬讬谞讬 讻诇讜诪专 讻住讜讬 讛讘讙讚 讗讜 讗驻讬' 注诇 讙讘讬 拽专拽注 诇讗 讬爪讗 讗诇讗 讚讜拽讗 砖讬讛讗 讻讜驻讛 诪讟转讜 讬转讘讗专 诇诪讟讛 讜讻谉 诪讛 砖谞转讙诇讙诇 讻讗谉 讘注谞讬谉 讞诇讬爪讛 注诇 拽专讬讗转 讛讬讘诐 砖讗讬谉 爪专讬讱 诪注讜诪讚 讗注"驻 砖讻转讜讘 讘讛 讜注诪讚 讜讗诪专 讗诇讗 讘讬谉 注讜诪讚 讘讬谉 讬讜砖讘 讘讬谉 诪讜讟讛 讬转讘讗专 讘诪拽讜诪讜 讘注"讛:





诪讛专砖"讗 - 讞讬讚讜砖讬 讛诇讻讜转

讘驻专砖"讬 讘讚"讛 讻诇 砖诪转讗讘诇 讻讜' 讻诇讜诪专 诪转讗讘诇 注诐 讗讘讬讜 讻砖讛讜讗 讻讜' 讻爪"诇:


转讜住' 讘讚"讛 拽讜专注 讗讜 讻讜' 讚诇讗 诪爪讬谞讜 诇专' 讞讬讬讗 砖拽专注 讻讜' 讜讘讚"讛 注诇 讗讘讬 讗讘讬讜 讜注诇 讘谉 讘谞讜 驻讬专讜砖 讻讜' 讜讘讚"讛 讘讗驻讛 讻讜' 驻讬专砖讜 讘转讜住驻讜转 讻讜' 讜讻讜诇谉 讻诇 讝诪谉 讻讜' 讻爪"诇:





专砖"砖

讙诪专讗 讻讬 转谞讬讗 讛讛讬讗 诇讻讘讜讚 讗讘讬讜 讜讗诪讜. 诇拽诪谉 (讻讚 讻讜 讘):



专砖"讬 讚"讛 讻诇 砖诪转讗讘诇 注诇讬讜. 诪爪讬讬专 专拽 讘诪讛 砖专砖讘"讗 诪讜讚讛. 讜讞讻诪讬诐 讛诇讗 诪讜住讬驻讬谉 注诇讬讜 讻讚诪讜讻讞 诇拽诪谉 讜讘驻讬专讜砖讜. 讜讗驻砖专 讚讘讗 诇讜诪专 讚讗祝 讘讗讘 讜讘谉 讗讬谞讜 讗诇讗 注诪讜 讚诇讗 转讬诪讗 讚讘讛诐 诪讜讚讜 诇专砖讘"讗:



专砖"讬 讚"讛 注诪讜 讘讘讬转. 砖讬讛讗 讗讘讬讜 讗讜 讘谞讜 讻讜'. 讻爪"诇:



转讚"讛 拽讜专注 (讘住讜驻讜). 讜讘专讻转 讗讘诇讬诐 谞讞诇拽讜 讻讜' 讘砖讘转 讗诐 讞讬讬讘 讻讜'. 诇讻讗讜专讛 爪"注 讚诇拽诪谉 (讻讝) 转谞谉 讚讗讬谉 讗讜诪专讬诐 讘专讻转 讗讘诇讬诐 讘诪讜注讚. 讜谞专讗讛 讚讛转诐 讘讘专讻转 专讞讘讛. 讜讛转讜住' 诪讬讬专讬 讘讛讗 讚讘讘专讻转 讛诪讝讜谉 讚讗讬转讗 讘讘专讻讜转 (诪讜 讘) 注讬' 讘讻转讜讘讜转 (讞 讘) 讜讘转讜住' 砖诐:



转讚"讛 讜讗讞讜转讜. 诇"诪 诪讗讘讬讜 讻讜'. 诪驻专砖讬 讘讬谉 诪讗讘讬讜 诇讘讚 砖诇讗 诪讗诪讜 讜讻谉 讘讘讬谉 诪讗诪讜 讜讻"诪 诪讛驻讜住拽讬诐. 讜转诪讬讛谞讬 诪讚讜注 诇讗 谞驻专砖 讚专"诇 诪讗讘讬讜 讜诪讗诪讜 讬讞讚 讚讜拽讗 讚讻讛"讙 讘讗讛诇讜转 驻"讬 诪"讚 讘讬谉 诪诇诪注诇谉 讘讬谉 诪诇诪讟谉 诇驻讬' 讛讗"谞 砖讘专"砖 讜讗讞专讬讜 讛讞讝讬拽 讛讙专"讗 讚讛讬讬谞讜 讘砖转讬讛谉 讬讞讚 注"砖. 讜讘拽讬讚讜砖讬谉 (注讙 住注"讗) 砖诪讗 讬砖讗 讗讞讜转讜 讘讬谉 诪讗讘讬讜 讘讬谉 诪讗诪讜 讚专"诇 讙"讻 诪砖谞讬讛诐 讬讞讚 注讬讬谉 砖诐 讜讘驻专砖"讬. 砖讜讘 专讗讬转讬 讘诪专讚讻讬 砖讛讘讬讗 驻讬' 讝讛 讘砖诐 专讘讬谞讜 讬讜讗诇. 讜砖讙诐 注砖讛 诪注砖讛 讗诇讗 砖讛诪专讚讻讬 讚讞讛讜 诪讛讬专讜砖诇诪讬:



转讚"讛 讘讗驻讛. 讜讘驻"拽 讚讻转讜讘讜转 拽讗诪专 注诪讜 讘讘讬转 讜砖诪讗 讻讜'. 讙诐 讘讻讗谉 讗讬转讗 注诪讜 讘讘讬转 讗诇讗 诪驻谞讬 砖讗驻砖专 诇讞诇拽 讘讬谉 讗砖转讜 诇砖讗专 拽专讜讘讬诐 讜讻诪讜 讚讛拽讬诇讜 讘讚讬讚讛 讚讗讬谞讜 诪转讗讘诇 专拽 注诇 讗讘讬讛 讜讗诪讛 讜讻谉 讛讬讗 注诐 讘注诇讛 讗讬谞讜 讗诇讗 注诇 讗讘讬讜 讜讗诪讜 诇讚注转诐 诇拽诪谉. 诇讻谉 讛讘讬讗讜 诪讛讛讬讗 讚讻转讜讘讜转 讚砖诐 讙诐 讘讗讘讬诇讜转 讚讘注诇 讜讗砖讛 拽讗诪专 注诪讜 讘讘讬转:



转讚"讛 讜诪专讞爪转. 讘讞诪讬谉 讻讜' 讛讬讗 谞诪讬 诪讜转专转. 拽"诇 诪讜讝讙转 讗转 讛讻讜住 诪讗"诇. 讗讘诇 讘讗诪转 诇讗 讞砖讬讘 专拽 讚讘专讬诐 讛诪讘讬讗讬谉 诇讬讚讬 讛专讙诇 讚讘专 注讬' 讻转讜讘讜转 (讚 讘). 讜谞"诇 讚讛诐 诪驻专砖讬 讚讛拽讜砖讬讗 讛讬讗 诪诪专讞爪转 讻讜' (讜讚诇讗 讻驻专砖"讬 讚讚诇诪讗 注诇 诪讟讛 讻驻讜讬讛 拽讗诪专 讚诪爪注转 诇讜 讚讝讛 诪讜转专 讗驻讬' 诇讗讘诇 注爪诪讜 讻讚讗讬转讗 讘讟讜专 住讬' 砖驻"讝 诪讗"专) 诇讻谉 讻转讘讜 讘讞诪讬谉 讻讜' 讛讬讗 谞诪讬 诪讜转专转 讜诪讗讬 拽驻专讬讱 讜讻"讛 讘专讗"砖 讘讬转专 讘讬讗讜专 注"砖:





讛讙讛讜转 讬注讘"抓

讜讛转谞讬讗. 爪"诇 讜讛转谞讬:





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 讜讛讜诇讱 讗讞专讬 讻诇讬. 注讬讬谉 诇拽诪谉 讚祝 讻讚 注"讘 转讜住驻讜转 讚"讛 讗诇讗 拽专讜讘讬讜:


砖诐 诪讬 砖讗讬谉 诇讜 讞诇讜拽. 注讬讬谉 诇拽诪谉 讚祝 讻讚 注"讗 转讜住驻讜转 讚"讛 讜讻诇 拽专注 讜讘转讜住驻讜转 讚"讛 讻讬 转谞讬讗:

